希拉爾奪沙特聯賽冠軍 尼馬踢5場捧2盃
2024年05月12日 10:02
東網電視
更多新聞短片
尼馬「躺着捧盃」。(Getty Images)
周六(11日)深夜沙特阿拉伯聯賽，希拉爾主場以4比1大勝艾哈斯姆，提早3輪奪得冠軍，養傷超過半年嘅球星尼馬亦有現身球場慶祝，呢位32歲巴西國腳上年8月加盟希拉爾後，因傷各項賽事僅上陣5次，就有2個冠軍落袋，反觀艾納斯巨星C朗搏足47場，仲未有盃捧。
希拉爾憑阿歷山大米祖域梅開二度，米連高域沙域入1球，加上對手擺烏龍，取得聯賽24連勝，拋離第2位艾納斯12分，提早3輪鎖定冠軍，亦係球隊史上第19次成為聯賽盟主。
雖然尼馬仍在養傷，但都有現身球場，同隊友一齊慶祝，呢位前鋒今季聯賽僅上陣3場，只有2次助攻，並冇入波，即使加埋盃賽，亦都只係上陣5次，入1球及3次助攻，卻能夠成為聯賽及超級盃冠軍成員。
反觀，C朗效力嘅艾納斯連續2季屈居聯賽亞軍，呢位39歲葡萄牙國腳今季為艾納斯各項賽事上陣47場，射入48場及13次助攻，卻仍然同冠軍無緣，同尼馬「躺着捧盃」形成強烈對比。C朗今季最後奪冠希望係沙特國王盃，決賽對手正係希拉爾。